Útvar hlavného kontrolóra 
Mesta Košice

Správa
o výsledku kontroly

	V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v období od 12. 8. 2008 do         29. 9. 2008 kontrolu hospodárenia a vybraných nákladových a výnosových položiek v Tepelnom hospodárstve s.r.o. Košice za obdobie rokov 2006 – 2007.

Súčinnosť

	V dňoch 9. 2. 2008 – 16. 4. 2008 vykonal Najvyšší kontrolný úrad Slovenskej republiky (NKÚ SR) v TEHO s.r.o. Košice kontrolu uplatňovania práv mesta ako vlastníka obchodnej spoločnosti, v ktorej má mesto vlastnícky podiel. Kontrola bola vykonaná za obdobie roku 2006. Výsledkom kontroly bol protokol.

Kontrolou bolo zistené:

I. Plnenie prijatých opatrení z predchádzajúcej kontroly

	Predchádzajúca kontrola bola vykonaná v TEHO s.r.o. Košice v čase od 10. 1. 2006 do         3. 2. 2006 so zameraním na včasnosť vymáhania pohľadávok voči svojim odberateľom. Na základe vykonanej kontroly boli prijaté nasledujúce opatrenia:

1.	Prehodnotiť vymožiteľnosť starých pohľadávok a podľa finančných možností dať odpísať pohľadávku do nákladov spoločnosti.

Z: námestník pre ekonomiku
T: ihneď a stály

Plnenie:

	Podľa písomného vyjadrenia námestníka pre ekonomiku zo dňa 12. 9. 2008 v roku 2006 boli prehodnotené všetky pohľadávky za dodávku tepla a SV za roky 1994 až 2005. V roku 2006 boli vytvorené opravné položky vo výške 26 319 862,17 Sk a na základe súdnych rozhodnutí boli odpísané pohľadávky vo výške 8 979 091,00 Sk.
	V roku 2007 boli vytvorené opravné položky vo výške 1 752 319,99 Sk a na základe súdnych rozhodnutí boli odpísané pohľadávky v sume 4 364 450,90 Sk.

								Plní sa

2.	V prípade neuhrádzania mesačnej zálohovej platby podľa splátkového kalendára na dodávku ÚK a TÚV vyzve kupujúceho na úhradu alebo sa spíše splátkový kalendár. V prípade nedodržania dohôd zo strany odberateľa využiť zákon 657/2004 Z.z. o tepelnej energetike.

Z: námestník pre ekonomiku
T: podľa textu

Plnenie:

	Z vyjadrenia ekonomického námestníka ďalej vyplýva, že oddelenie referátu platieb a pohľadávok využíva všetky dostupné formy na znižovanie pohľadávok. V priebehu roku 2006 bolo zaslaných 263 upomienok, bolo spísaných 9 dohôd na splatenie pohľadávok a bolo podaných 5 prípadov na súdne vymáhanie.
	Ďalej v priebehu roka 2006 spoločnosť využila zákon 657/2004 Z.z. na prerušenie dodávky tepla celkovo v 22 prípadoch.
	V roku 2007 bolo zaslaných 268 upomienok, bolo spísaných 8 dohôd na splácanie pohľadávok a bolo podaných 6 prípadov na súdne vymáhanie.
	Prerušenie dodávky tepla bolo realizované v 5 prípadoch.

								Plní sa

II. Hospodárske výsledky spoločnosti a nakladanie s majetkom

1. Hospodárske výsledky

	Dosiahnuté hospodárske výsledky za kontrolované obdobie v porovnaní s plánom udáva tabuľka č. 1:
											Tabuľka č. 1
 	            Rok 2006 (tis. Sk)	           Rok 2007 (tis. Sk)	
 	Plán	Skutočnosť	% plnenie	Plán	Skutočnosť	% plnenie	
Výnosy celkom	1 635 456	1 609 804	98,43	1 456 560	1 434 715	98,50	
Náklady celkom	1 593 814	1 566 293	98,27	1 398 892	1 371 395	98,03	
Výsledok hospodárenia	 	 	 	 	 	 	
pred zdanením	41 642	43 511	104,49	57 668	63 320	109,80	
Daň z príjmov	 	15 252	 	 	10 982	 	
Výsledok hospodárenia	 	 	 	 	 	 	
(čistý zisk)	 	28 259	 	 	52 338	 	

	Z uvedenej tabuľky vyplýva, že spoločnosť dosiahla plánované výsledky hospodárenia aj pri nenaplnení plánovaných výnosov.
	Z výročných správ spoločnosti za jednotlivé roky vyplýva, že vývoj predaja tepla má klesajúci trend, ktorý je dôsledkom úsporných opatrení na strane spotrebiteľov, ako aj zmeny klimatických podmienok, čo ovplyvňuje výšku výnosov.
	Spoločnosť dosiahla priaznivé hospodárske výsledky aj napriek nižším dodávkam tepla a teda aj nižším tržbám, hospodárnosťou, t.j. nižším čerpaním nákladových položiek.
	V roku 2007 bol dosiahnutý výrazne lepší hospodársky výsledok ako v r. 2006 aj napriek poklesu výnosov o 175 089 tis. Sk. Podľa výročnej správy za r. 2007 bol dosiahnutý nižším čerpaním režijných nákladov (spotreba materiálu, opráv a ostatných služieb) ale tiež preto, že v r. 2007 nebolo potrebné tvoriť opravné položky a odpisovať pohľadávky v takej miere ako v r. 2006.

2. Inventarizácia majetku

	Inventarizácia majetku a záväzkov r. 2006 bola predmetom kontroly NKÚ SR a je obsahom ich protokolu. Kontrolná skupina sa preto inventarizáciou majetku r. 2006 nezaoberala.

	Na inventarizáciu majetku a záväzkov pre r. 2007 bol vydaný príkaz riaditeľa spoločnosti        č. 57/2007 zo dňa 22. 10. 2007.
	
Jednotlivé druhy riadnych inventarizácií boli vykonané k nasledujúcim dátumom:

-	pokladničná hotovosť a ceniny 3 x v roku a k 31. 12. 2007
-	dlhodobý hmotný a nehmotný majetok (DHM, DNM) a to vlastný aj najatý k 31. 10. 2007
-	pohľadávky k 31. 12. 2007, okrem PHM k vyúčtovaniu u vodičov k 30. 11. 2007
-	ostatný majetok spoločnosti, záväzky spoločnosti, vlastné imanie spoločnosti, časové rozlíšenie a ostatné podsúvahové účty k 31. 12. 2007.

Spoločnosť má spracovanú internú smernicu pre inventarizáciu majetku, záväzkov a vlastného imania zo dňa 25. 10. 2007 s platnosťou od 31. 10. 2007.

Podľa zápisov jednotlivých dielčich inventarizačných komisií (DIK) a zápisov ústrednej inventarizačnej komisie (ÚIK) ako aj záverečného protokolu ÚIK inventarizačné rozdiely medzi skutočným stavom zisteným inventúrou a stavom podľa účtovnej evidencie boli zistené v dvoch prípadoch:

a)	Pri inventarizácii PHM, kde bolo zistené manko v hodnote 612,39 Sk a prebytok v hodnote 2 283,47 Sk. ÚIK na svojom zasadnutí dňa 11. 2. 2008 navrhla zúčtovať manko do nákladov spoločnosti z dôvodu, že vykázané manko u jednotlivých vodičov nepresiahlo viac ako 3 litre, ktoré mohlo byť spôsobené aj odchýlkou meracieho prístroja.
Prebytok PHM navrhla zúčtovať do tržieb spoločnosti.

b)	Pri inventarizácii vlastného DHM a DNM boli zistené rozdiely medzi skutočným a účtovným stavom a to:

-	21 151,00 Sk v neprospech skutočného stavu pri inventarizácii samostatných hnuteľných vecí a súborov – prístroje (úč. 022 400)
-	638 750,00 Sk v neprospech skutočného stavu pozemkov (úč. 031 100).

Zistený inventarizačný rozdiel v hodnote 21 151,00 Sk podľa zápisu ÚIK zo dňa 8. 1. 2008 bol spôsobený, že OST 1306 (výmenníková stanica) v uvedenej hodnote sa nachádzala v evidencii, ale predmetná stanica z dôvodu jej nevyužiteľnosti bola odovzdaná mestu Košice.

Inventúrny rozdiel na účte pozemkov vo výške 638 750,00 Sk podľa zápisu ÚIK zo dňa          8. 1. 2008 bol spôsobený tým, že spoločnosť nesprávne evidovala pozemky, ktoré podľa listu vlastníctva patria Mestu Košice a spoločnosť ich má v prenájme.

Uvedené rozdiely zistené pri inventarizácii vlastného DHM boli vysporiadané k 31. 12. 2007 pri ročnej závierke.

V zmysle § 6 odst. 3 Zákona č. 431/2002 Z.z. o účtovníctve v znení neskorších zmien účtovná jednotka je povinná inventarizovať majetok, záväzky a rozdiel majetku a záväzkov podľa § 29 a 30.
Podľa § 30 odst. 2 uvedeného zákona inventúrny súpis je účtovný záznam, ktorý zabezpečuje preukázateľnosť účtovníctva a musí obsahovať okrem iného aj tieto údaje:

- písm. b) 	deň začatia inventúry, deň ku ktorému bola inventúra vykonaná a deň skončenia inventúry

- písm. i)	meno, priezvisko a podpisový záznam osôb zodpovedných za zistenie skutočného stavu majetku, záväzkov a rozdielu majetku a záväzkov.

	Kontrolou dokumentácie z vykonania inventarizácie bolo zistené, že inventúrne súpisy dokladovej inventúry pohľadávok evidovaných na účtoch 311 110 až 311 148 neobsahovali všetky zákonom stanovené náležitosti, a to: deň začatia inventúry a deň skončenia inventúry ako aj meno, priezvisko a podpisový záznam osôb zodpovedných za zistenie skutočného stavu majetku.
	Účtovná jednotka konala v rozpore s vyššie uvedeným zákonom, keď inventúrne súpisy neboli vyhotovené v súlade so zákonom.

	Inventarizácia pokladničnej hotovosti a cenín v r. 2007 bola vykonaná v súlade so zákonom o účtovníctve 4 krát v roku:  -  30. 3. 2007
-  29. 6. 2007
-  28. 9. 2007
-  31. 12. 2007

	Podľa jednotlivých záznamov z vykonania inventarizácii neboli zistené rozdiely medzi skutočným a účtovným stavom.

3. Pohľadávky z obchodného styku

	Vývoj pohľadávok z obchodného styku za rok 2007 udáva tabuľka č. 2

									Tabuľka č. 2
Číslo účtu	k 1. 1. 2007 (Sk)	k 31. 12. 2007 (Sk)	
311 - odberatelia	127 791 135,73	69 612 608,29	
314 - poskytnuté preddavky	809 305,00	4 782 145,00	
315 - ostatné pohľadávky	799 018,19	10 156,00	
316 - nevyúčt. položky (predpis) 	-1 752 776,50	-1 847 886,82	
317 - vyúčtované položky (skutoč.)	1 354 846,18	895 821,16	
Spolu	129 001 529,60	73 452 843,63	

	Z tabuľky je zrejmé, že objem pohľadávok z obchodného styku k 31. 12. 2007 oproti predchádzajúcemu roku je nižší o 55 548 685,97 Sk. Podľa výročnej správy za rok 2007, tento výrazný pokles bol z dôvodu vystavenia opravných faktúr pre odberateľov tepla na podklade opravných faktúr od spoločnosti TEKO a.s. za dodávky r. 2007 vo výške 54,5 mil. Sk.
	Z celkovej výšky pohľadávok z obchodného styku 73 453 tis. Sk je v lehote splatnosti 7 725 tis. Sk a po lehote splatnosti 65 728 tis. Sk, z toho:

- za teplo na ÚK, TÚV a SV				53 065 tis. Sk
- ostatné (zmluvné pokuty, úroky z omeškania)		12 663 tis. Sk

	Kontrolná skupina sa zaoberala stavom vymáhania pohľadávok za teplo na ÚK, TÚV a SV nakoľko tvoria podstatnú časť pohľadávok po lehote splatnosti.

	Vývoj pohľadávok za teplo na ÚK, TÚV a SV za kontrolované obdobie rokov 2006 – 2007 udáva tabuľka č. 3.
									                  Tabuľka č. 3
Rok	Stav pohľadávok (Sk)	Stav pohľadávok (Sk)	Zníženie pohľadavok	
 	k 1. 1. 2006	k 31. 12. 2007	(Sk)	
1994	23 648 847,71	15 709 579,66	-7 939 268,05	
1995	3 211 147,39	2 766 779,09	-444 368,30	
1996	5 393 446,64	5 123 320,64	-270 126,00	
1997	2 226 892,33	1 576 610,13	-650 282,20	
1998	2 015 566,30	1 142 431,60	-873 134,70	
1999	6 002 105,30	3 908 919,50	-2 093 185,80	
2000	5 046 608,70	1 641 725,82	-3 404 882,88	
2001	21 935 045,70	14 863 165,58	-7 071 880,12	
2002	906 442,30	554 893,60	-351 548,70	
2003	1 610 299,89	781 966,90	-828 332,99	
2004	2 243 677,00	425 985,30	-1 817 691,70	
2005	66 310 507,85	441 329,70	-65 869 178,15	
Spolu	 	 	 	
r. 94 - 05	140 550 587,11	48 936 707,52	-91 613 879,59	
2006	 	947 076,90	 	
2007	 	5 939 864,61	 	
Spolu	 	55 823 649,03	 	
 	 	z toho:  2 758 237,87 v lehote splatnosti	
 	 	           53 065 411,16 po lehote splatnosti	

	Z uvedenej tabuľky vyplýva, že v priebehu rokov 2006 až 2007 boli staré pohľadávky po lehote splatnosti znížené o 91 614 tis. Sk.

	Vymáhanie pohľadávok po lehote splatnosti podľa predloženého prehľadu z referátu platieb a pohľadávok bolo zabezpečované:

a) z obdobia rokov 1994 - 2006

-	prebiehajúcimi konkurznými konaniami v celkovej sume 	22 142 611,14 Sk
-	exekučnými konaniami v celkovej sume 			  1 819 836,10 Sk
-	súdnymi konaniami v celkovej sume 				11 570 081,20 Sk
-	dohodami v celkovej sume 					14 351 256,08 Sk

b) pohľadávky po lehote splatnosti z roku 2007 			 	  3 181 626,64 Sk
    sú urgované alebo sú na ne dohodnuté splátkové kalendáre                                          .
Spolu								53 065 411,16 Sk

	Z tabuľky č. 3 vyplýva, že najväčšie pohľadávky sú evidované z roku 1994 v celkovej sume 15 709 579,66 Sk a z roku 2001 v sume 14 863 165,58 Sk.
	
Z pohľadávok z roku 1994 tvorí najväčšiu časť pohľadávka voči odberateľovi Magnezit š.p. Košice v sume 14 312 447,91 Sk. Pohľadávka bola odpísaná v júli 2008 na základe uznesenia Krajského súdu v Košiciach zo dňa 27. 2. 2007 č. 1K 466/95-261 o zrušení konkurzu. Pohľadávka z výťažku likvidácie podniku nebola uspokojená. Uznesenie Krajského súdu došlo 30. 7. 2008.

	Z pohľadávok z roku 2001 tvorí najväčšiu časť pohľadávka voči BPMK v sume 14 208 011,68 Sk. Vznik pohľadávky a spôsob jej vysporiadania bol predmetom kontroly NKÚ SR. Kontrolná skupina sa preto jej vymáhaním a vysporiadaním nezaoberala.
	Z uvedených kontrolných zistení vyplýva, že TEHO s.r.o. vymáhaniu pohľadávok venuje náležitú pozornosť a uplatňuje všetky dostupné prostriedky.

Tvorba opravných položiek k pohľadávkam

	Kontrolovaný subjekt na účte 391 – Opravná položka k pohľadávkam evidoval: k 1. 1. 2006 sumu 32 818 620 Sk, k 31. 12. 2006 sumu 51 016 967,64 Sk a k 31. 12. 2007 sumu 46 924 148,93 Sk.
	V priebehu roka 2006 bola účtovaná tvorba opravných položiek k pohľadávkam na účte 559 – Tvorba ostatných opravných položiek. Stav účtu 559 k 31. 12. 2006 bol v sume 26 889 360,77 Sk.
	V priebehu roka 2007 bola účtovaná tvorba opravných položiek podľa postupov účtovania pre podnikateľov platných od 1. 1. 2007 na ťarchu účtu 547 – Tvorba a zúčtovanie opravných položiek k pohľadávkam, kde za rok 2007 je vykázaná suma 1 752 319,99 Sk.

	Najväčšiu časť z opravných položiek z roku 2006 tvoria opravné položky k pohľadávkam za neuhradené faktúry voči odberateľovi Košický magnezit š.p. Košice za obdobie rokov 1994 – 1996 v celkovej sume 18 847 263,64 Sk a SBD Košice II. za obdobie rokov 1996 – 1999 v celkovej sume 6 841 295,83 Sk.
	Opravné položky k pohľadávkam voči odberateľovi Košický magnezit š.p. boli tvorené až v roku 2006, napriek skutočnosti, že na majetok úpadcu Košický magnezit š.p. bol už dňa   31. 1. 1997 Krajským súdom vyhlásený konkurz (č. k.: 1K 466/95-28).
	Pohľadávka voči SBD Košice II. je na súde.

	Podľa § 18 odst. 6 Opatrení MF SR o postupoch účtovania pre podnikateľov (platné do         31. 12. 2005) opravné položky k pohľadávkam sa tvoria, ak ide o pochybné pohľadávky, ktoré predstavujú riziko, že ich dlžník úplne alebo čiastočne nezaplatí, na pohľadávky voči dlžníkom v konkurznom konaní a vyrovnávacom konaní, na sporné pohľadávky voči dlžníkom, s ktorými sa eviduje spor o ich uznanie alebo ich zaplatenie.

	Podľa § 18 odst. 6 Opatrení MF SR o postupoch účtovania pre podnikateľov (platné od          1. 1. 2006) opravné položky k pohľadávkam sa tvoria najmä k pohľadávkam, pri ktorých je opodstatnené predpokladať, že ich dlžník úplne alebo čiastočne nezaplatí, k sporným pohľadávkam voči dlžníkom, s ktorými sa vedie spor o ich uznanie.

	Podľa § 25 odst. 2 Zákona č. 431/2002 Z.z. o účtovníctve v znení neskorších zmien, účtovná jednotka, ku dňu ku ktorému sa zostavuje účtovná závierka, zohľadňuje predpokladané riziká a straty, ktoré sa týkajú majetku a záväzkov a ktoré sú známe ku dňu zostavenia účtovnej závierky. Zníženie hodnoty sa musí zohľadniť vždy, bez ohľadu na to, či výsledok hospodárenia za účtovné obdobie je zisk alebo strata.

	Kontrolovaný subjekt postupoval v rozpore s § 25 odst. 2 zákona o účtovníctve a § 18 odst. 6 Opatrenia MF SR o postupoch účtovania pre podnikateľov, keď k uvedeným pohľadávkam netvoril opravné položky napriek vyhlásenému konkurzu alebo prebiehajúcim súdnym sporom s dlžníkmi.

4. Krátkodobé záväzky z obchodného styku

	Spoločnosť eviduje k 31. 12. 2007 na účte 321 – Dodávatelia krátkodobé záväzky z obchodného styku vo výške 48 408 137,64 Sk. Okrem zádržného neeviduje záväzky po lehote splatnosti.

III. Náklady

	Kontrole boli podrobené náklady čerpané na opravy a udržiavanie (úč. 511) a vybrané analytické účty z účtu 518 – Ostatné služby.

	Výšku čerpania nákladov podľa jednotlivých účtov a rokov udáva tabuľka č. 4.

 										         Tabuľka č. 4
Číslo a názov účtu	Rok 2006 (Sk)	Rok 2007 (Sk)	
511 - Opravy a udržiavanie	38 615 382,67	34 953 980,17	
518 523 - Nájomné	1 224 072,46	631 201,22	
518 - 541 - Právna pomoc	323 470,00	429 484,00	
518 565 - Odborné posudky	650 000,00	1 182 374,00	
518 575 - Poradenstvo a tech. pomoc	0,00	559 033,00	
518 656 - Služby spojené s racion. TEHO	676 516,00	0,00	

	Kontrolou vybraných účtovných dokladov nebolo zistené neefektívne vynakladanie finančných prostriedkov ani porušenie externých a interných predpisov.

IV. Výnosy

	Kontrole boli podrobené vybrané analytické účty z účtu 602 – Tržby z predaja služieb. Výšku tržieb podľa jednotlivých účtov a rokov udáva tabuľka č. 5.

									                     Tabuľka č. 5
Číslo a názov účtu	Rok 2006 (Sk)	Rok 2007 (Sk)	
602 106 - Nájomné	1 170 873,96	1 628 486,10	
602 107 - Preprava	3 398 064,95	2 942 470,55	

	Kontrolou nájomných zmlúv a vybraných účtovných dokladov za prepravu nebolo zistené porušenie Pravidiel prenajímania majetku mesta Košice pri stanovaní výšky nájomného za prenájom nebytových priestorov a pri účtovaní cien za prepravu bol dodržaný Cenník prepravných služieb dopravných prostriedkov a mechanizmov spoločnosti          TEHO s.r.o.

Verejné obstarávanie

	S účinnosťou od 1. 2. 2006 vstúpil do platnosti zákon o verejnom obstarávaní č. 25/2006 Z.z. V zmysle § 8 odst. 3 písm. c) je na účely tohto zákona spoločnosť Tepelné hospodárstvo Košice s.r.o. definovaná ako obstarávateľ.
	Podľa § 1 odst. 2 písm. t) sa zákon o verejnom obstarávaní nevzťahuje na zadávanie zákazky obstarávateľom, ktorej cena bez dane z pridanej hodnoty je nižšia ako finančný limit podľa § 4 odst. 2 písm. f) a g), t.j. 16 785 478,00 Sk ak ide o zákazku na dodanie tovarov alebo o zákazku na poskytnutie služby zadávanú obstarávateľom a 209 937 800,00 Sk ak ide o zákazku na uskutočnenie stavebných prác (limity platné pre roky 2006 a 2007).

	S platnosťou od 31. 3. 2006 má organizácia vydanú smernicu „Verejné obstarávanie podľa zákona 25/2006 Z.z.)“. Organizovanie procesu verejného obstarávania u zákaziek, na ktoré sa nevzťahuje zákon o verejnom obstarávaní je upravené v časti „B“ smernice. V uvedenej časti smernice sú pre zabezpečenie transparentnosti, dodržania princípov hospodárnosti a efektívnosti pri zadávaní zákaziek na dodanie tovarov, poskytnutie služieb a uskutočnenie stavebných prác, prijaté postupy pri zadávaní zákaziek pre podmienky obstarávania v organizácii, a to:

I. Postup pri zadávaní zákaziek s finančným limitom

-	od 0 – 1 000 000,00 Sk 	dodanie tovarov a poskytnutie služieb
-	od 0 – 4 000 000,00 Sk 	uskutočnenie stavebných prác

II. Postup pri zadávaní zákaziek s finančným limitom

-	od 1 000 000,00 – 16 785 478,00 Sk 	dodanie tovarov a poskytnutie služieb
-	od 4 000 000,00 – 209 937 800,00 Sk 	uskutočnenie stavebných prác

Kontrolou predloženej dokumentácie z verejného obstarávania u zákaziek, na ktoré sa nevzťahuje zákon o verejnom obstarávaní nebolo zistené porušenie postupov stanovených v smernici. Predložené ponuky boli vyhodnocované na základe ekonomicky najvýhodnejšej ponuky alebo najnižšej ceny.
Verejné obstarávanie nadlimitných zákaziek v kontrolovanom období nebolo realizované.

Pokladňa

	Pokladňa zabezpečuje evidenciu pohybov a sledovanie zostatkov tuzemskej a zahraničnej hotovosti a cenín. Za túto evidenciu zodpovedá fyzicky aj účtovne referent financií a pokladne.
	Kontrolou pokladničných dokladov bolo zistené, že čerpanie finančných prostriedkov z reprefondu bolo predovšetkým na pracovné obedy, pohostenia, nákup alkoholických nápojov, nákup kytíc, darov a iné.
	Vo väčšine prípadov pri vyúčtovaní týchto finančných prostriedkov nie je uvedený dôvod resp. účel ich čerpania, ako napr.:

Rok 2006

-	výdavkový pokladničný doklad (VPD) č. 79 zo dňa 24. 1. 2006 na sumu 1 545,00 Sk, v tom: kvety 166,00 Sk a pracovný obed 1 379,00 Sk,
-	VPD č. 83 zo dňa 26. 1. 2006 na sumu 3 698,50 Sk, v tom: pracovný obed (starosta Terasa) 1 649,50 Sk a pracovný obed (ENERGO CONTROLS) 2 049,00 Sk,
-	VPD č. 137 zo dňa 13. 2. 2006 na sumu 814,00 Sk – kvety,
-	VPD č. 284 zo dňa 30. 3. 2006 na sumu 2 750,00 Sk – kvety,
-	VPD č. 335 zo dňa 25. 4. 2006 na sumu 1 670,50 Sk, v tom: pracovný obed    1 075,00 Sk, kytica 496,00 Sk, citróny 99,50 Sk,
-	VPD č. 370 zo dňa 15. 5. 2006 na sumu 1 104,00 Sk, v tom: kytica 599,00 Sk, kytica 505,00 Sk,
-	VPD č. 534 zo dňa 26. 6. 2006 na sumu 1 177,00 Sk, v tom: kytica 578,00 Sk, kytica 599,00 Sk,
-	VPD č. 682 zo dňa 23. 8. 2006 na sumu 4 550,00 Sk – pracovný obed (city plán),
-	VPD č. 783 zo dňa 26. 9. 2006 na sumu 3 522,50 Sk, v tom: mäsové výrobky, zelenina, pečivo, zákusky 2 149,50 Sk, alkoholické nápoje 1 373,00 Sk,
-	VPD č. 1066 zo dňa 21. 12. 2006 na sumu 1 502,50 Sk, v tom: knihy 1 490,00 Sk, baliaci papier 12,50 Sk.

Rok 2007

-	VPD č. 16 zo dňa 15. 1. 2007 na sumu 5 714,00 Sk, v tom: večera, alkoholické a nealkoholické nápoje 4 711,00 Sk, bowling 1 030,00 Sk,
-	VPD č. 166 zo dňa 12. 3. 2007 na sumu 720,00 Sk, v tom: kytica 206,00 Sk, kytica 514,00 Sk,
-	VPD č. 299 zo dňa 30. 4. 2007 na sumu 1 004,00 Sk, v tom: kytica 496,00 Sk, kytica 508,00 Sk,
-	VPD č. 314 zo dňa 10. 5. 2007 na sumu 917,00 Sk – pracovný obed,
-	VPD č. 508 zo dňa 28. 6. 2007 na sumu 379,00 Sk – alkoholický nápoj,
-	VPD č. 594 zo dňa 25. 7. 2007 na sumu 1 624,00 Sk – pracovná večera,
-	VPD č. 782 zo dňa 19. 9. 2007 na sumu 6 040,00 Sk z toho 3 928,50 reprefond, v tom: knihy, keramické krígle 2 918,50 Sk, smútočný veniec 1 010,00 Sk,
-	VPD č. 815 zo dňa 28. 9. 2007 na sumu 1 201,00 Sk – mäsové výrobky, potrav. výrobky, zelenina, pečivo, alko, nealko,
-	VPD č. 940,00 Sk zo dňa 16. 11. 2007 na sumu 8 248,00 Sk – pracovný obed,
-	VPD č. 1033 zo dňa 28. 12. 2007 na sumu 6 427,00 Sk – konzumácia (jedlo, alko, nealko).

Z dokladov doložených k vyúčtovaniu nie je zrejmé komu a pri akej príležitosti boli kvety a vecné dary zakúpené. Pri pracovných obedoch, večerách a pohostení nie je zrejmé za akým účelom a s kým boli uskutočnené a koľko osôb sa zúčastnilo.

Výška schválených nákladov na reprezentáciu podľa finančného plánu a skutočné čerpanie (úč. 513 100) je uvedené v tabuľke č. 6.

										Tabuľka č. 6
Rok	Schválené náklady (Sk)	Skutočné čerpanie (Sk)	Prekročenie (Sk)	
2006	92 000,00	113 633,89	21 633,89	
2007	110 000,00	111 286,80	1 286,80	

	Kontrolou pokladničných dokladov bolo ďalej zistené, že VPD č. 360 zo dňa 24. 5. 2007 vystaveným na sumu 1 650,00 Sk bol vyúčtovaný drobný nákup (repre). PPD č. 361 zo dňa             24. 5. 2007 bolo zúčtované vrátenie zálohy na drobný nákup taktiež v sume 1 650,00 Sk. K vyúčtovaniu nákupu (VPD č. 360) však boli doložené doklady o nákupe len v sume 650,00 Sk. Rozdiel 1 000,00 Sk medzi vyúčtovanou sumou a sumou doloženou dokladmi o nákupe predstavuje finančnú čiastku v neprospech pokladne.

Súčasťou správy o výsledku kontroly je písomné stanovisko riaditeľa Tepelného hospodárstva s.r.o. Košice a opatrenia na odstránenie zistených nedostatkov uvedených v protokole o výsledku kontroly.

Košice, 9. 10. 2008

         Ing. Richard Hojer
Hlavný kontrolór mesta Košice

TEPELNÉ HOSPODÁRSTVO spoločnosť s ručením obmedzeným  Košice

Stanovisko k zisteným nedostatkom kontrolou pracovníkov Útvaru hlavného kontrolóra
Mesta Košice v dňoch 12.08.2008 – 29.09.2008 

1.)	Zistenie, že inventúrne súpisy dokladovej inventarizácie pohľadávok za r.2007      neobsahovali všetky náležitosti podľa zákona o účtovníctve, a to: deň začatia       a skončenia  inventúry a mená, priezviská a podpisy členov inventarizačnej      komisie.

        Zdôvodnenie:  Povinnosť  uvádzania predmetných náležitostí  inventúrnych  písomností  v súlade so zákonom o účtovníctve stanovovala pre  inventarizačné komisie aj  vnútropodniková smernica o inventarizáciách, vydaná 31.10.2007 a dielčie inventarizačné komisie boli v tomto smere aj preškolené ÚIK.  Uvedený nedostatok  spôsobený DIK a následne ÚIK bol spôsobený tým, že v čase vrcholiacej  ročnej účtovnej závierky sme v mesiaci marec 2009 boli nútení vystaviť a zúčtovať nečakane tzv.  14. faktúry za teplo, ktorými sme preúčtovali k dobru takmer  1700 odberateľom dobropis za teplo od TEKA za rok 2007, čím sa zmenili účtovné stavy a saldokonto pohľadávok a bolo potrebné vykonať odznova inventarizáciu pohľadávok. Posúdenie miery právnej zodpovednosti  DIK a ÚIK bude vyriešené do 15.10.2008.  

2.)	Zistenie, že tvorba opravných položiek na pohľadávky v konkurze, na pochybné       a sporné pohľadávky nebola  realizovaná načas, v súlade so zákonom o účtovníctve, ale až k 31.12.2006.

        Zdôvodnenie:  Uvedené je totožné so zistením kontroly NKÚ. Opravné položky neboli do 31.12.2006 tvorené v plnom rozsahu z dôvodov, že spoločnosť nemala na to vytvorený dostatočný hospodársky  výsledok (zdôvodnenie p. Babinčákovej, vtedajšej námestníčky pre ekonomiku). K 31.12.2006 boli vyoprávkované  všetky predmetné pohľadávky voči odberateľom a k 31.12.2007 ostatné predmetné pohľadávky. Od tohto dátumu je realizovaná tvorba opravných položiek na pohľadávky v súlade s príslušnými ustanoveniami zákona  o účtovníctve. 

3.)	Zistenie, že pri vyúčtovaní z reprefondu nie je uvádzané bližšie zdôvodnenie výdaja.       
   
      Zdôvodnenie:  Toto zdôvodňovanie výdajov z reprefondu nebolo riešené vnútorným
      predpisom.  Výdavky z reprefondu boli v plnej kompetencii riaditeľa spoločnosti.

4.)	Zistenie, že výdajový pokladničný doklad č. 360 z 24.05.2007, ktorým boli vyúčtované výdavky z reprefondu  vo výške 1 650 Sk, bol podložený dokladom v hodnote 650 Sk.

              Zdôvodnenie:  Predmetný doklad, ktorým bol dokladovaný nákup občerstvenia  na sekretariát riaditeľa spoločnosti nebol dobre čitateľný  (nejasnú hviezdičku pred hodnotou nákupu na bločku považovala pokladníčka za číslicu 1).  Neodhaleniu  chyby napomohol aj vtedajší systém postupného odúčtovávania  poskytnutej zálohy na drobný nákup, na základe ktorého nedochádzalo pri dielčom vyúčtovaní zálohy k fyzickému finančnému vysporiadavaniu s predkladateľom vyúčtovania.               Predkladateľ vyúčtovania  v tom čase nepredkladal  ani doklad  „vyúčtovanie“,  len  priamo  odovzdal  do pokladne dielčí  doklad  - paragón,  bez finančnej  protihodnoty.                

      							 Ing. Ladislav Knobloch
						 	    konateľ spoločnosti

TEPELNÉ HOSPODÁRSTVO spoločnosť s ručením obmedzeným  Košice

Prijaté opatrenia na odstránenie nedostatkov zistených kontrolou pracovníkov Útvaru hlavného kontrolóra Mesta Košice v dňoch 12.08.2008 – 29.09.2008

5.)	Zistenie, že inventúrne súpisy dokladovej inventarizácie pohľadávok za r.2007      neobsahovali všetky náležitosti podľa zákona o účtovníctve, a to: deň začatia       a skončenia  inventúry a mená, priezviská a podpisy členov inventarizačnej      komisie.

         Prijaté opatrenia: 
1. a) Upozorniť  predsedov DIK a ÚIK, že musia v každom prípade dodržiavať                zákonné aj interné  predpisy, ktoré stanovujú náležitosti inventarizačných písomností.  Uvedené  im zdôrazniť aj v rámci preškolenia inventarizačných komisií  na rok 2008.   
     
              Termín:  ihneď
         Zodpovedný: námestník pre ekonomiku  

1. b) Vykonať kontrolu úplnosti všetkých inventarizačných písomností  za rok 2008 do termínu ročnej účtovnej závierky.

Termín: podľa harmonogramu ročnej účtovnej závierky, ktorý bude vydaný                              do 30.11.2008
         Zodpovedný: námestník pre ekonomiku  

6.)	Zistenie, že tvorba opravných položiek na pohľadávky v konkurze, na pochybné       a sporné pohľadávky nebola  realizovaná načas, v súlade so zákonom        o účtovníctve, ale až k 31.12.2006.

 	Vytvorené opravné položky sú predmetom inventarizácie, ako súčasť inventarizácie pohľadávok v rámci ročnej účtovnej závierky, čo je uvedené v smernici o inventarizáciách a v harmonograme účtovnej závierky.  Ošetrovanie pohľadávok po splatnosti, vrátane tvorby opravných položiek bolo zakotvené aj do smernice o práci s pohľadávkami, platnej od 01.10.2008. Vzhľadom na medzitým prijaté opatrenia nie je potrebné, podľa nášho názoru, prijímať k tomuto zisteniu ešte ďalšie systémové opatrenia.
 
7.)	Zistenie, že pri vyúčtovaní z reprefondu nie je uvádzané bližšie zdôvodnenie výdaja.       
   
      Prijaté opatrenie:
      Spracovať dodatok  k smernici Výdaj a príjem hotovosti z pokladne, v ktorej budú
      riešené  náležitosti dokladov, ktorými sa vyúčtovávajú výdavky z reprefondu.

      Termín:  do 10.10.2008
      Zodpovedný: námestník pre ekonomiku

8.)	Zistenie, že výdajový pokladničný doklad č. 360 z 24.05.2007, ktorým boli vyúčtované výdavky z reprefondu  vo výške 1 650 Sk, bol podložený dokladom v hodnote 650 Sk.

              S platnosťou od 01.09.2007 bola novelizovaná smernica Výdaj a príjem hotovosti z pokladne, ktorá zavádza tzv. stále zálohy, t. j. pri vyúčtovaní dochádza aj k fyzickej výplate finančnej hodnoty a čiastka výdaja je uvádzaná účtovateľom aj  na tlačive „vyúčtovanie“. Vzhľadom na medzitým prijaté opatrenia nie je potrebné, podľa nášho názoru, prijímať k tomuto zisteniu ešte ďalšie systémové opatrenia.  Spôsob uplatnenia  právnej zodpovednosti - vysporiadania  nedokladovaného výdaja (1 000 Sk) bude  vyriešený do 15.10.2008.

       							Ing. Ladislav Knobloch
						 	   konateľ spoločnosti